Jutkának, Zsófinak és Picinek

Bevezetés

A modern informatika az ókortudományon belül is kivívta már az őt megillető helyet. Számos ezzel kapcsolatos cikk jelent meg az utóbbi időben, konferenciákon önálló szekciók alakulnak, szinte minden héten újabb és újabb web-lapokat fedezhetünk fel az interneten. Az ezzel kapcsolatos magyar nyelvű szakirodalom azonban meglehetősen szerénynek mondható (Komáromy Gábor: Történelem az Interneten. Kossuth Kiadó, Budapest, 1998; illetve Sennyey Pongrác: A hálózat használata a történettudomány területén. NIIF Információs Füzetek I. 12. 7. Budapest, 1998. E két könyvön kívül az Ókortudományi Értesítő c. folyóirat Interantik rovata foglalkozik még a témával). Ez egyrészt érthető is, hiszen maga az internet egyrészt feleslegessé teszi a nyomtatást, ugyanakkor a világháló teljességgel átláthatatlanná válik. Bár kitűnő keresőprogramok állnak rendelkezésünkre, melyek segítségével akár nagyobb témakörökre, akár egy-egy szűkebb témára is kereshetünk web-lapokat, ezek a keresők azonban a szakértők szerint csak a világhálón fellelhető dokumentumok töredékét érik el. Amikor pedig sikerül rátalálnunk a számunkra oly fontos oldalakra, gyakran kiderül, hogy legjobb esetben is csak egy lelkes amatőr munkájára bukkantunk. Szerencsére már vannak olyan kezdeményezések, amelyek összegyűjtik a kutatók és oktatók számára jelentős web-lapokat. Mindenképpen lényegesnek tartottuk azonban, hogy néhány nagyon fontos web-lapot nyomtatott formában - egyfajta ismertető, recenziós módon - is bemutassunk, természetesen a teljesség igénye nélkül. A web-oldalak használatával kapcsolatban a legfontosabb információkat a már említett szakirodalomból szerezhetjük meg. Ezúton szeretném köszönetemet kifejezni Dr. Németh Györgynek, aki komoly ösztönzést adott munkámhoz, valamint Dr. Nemes Zoltánnak és Dr. Tegyey Imrének, akik számos web-lapra hívták fel a figyelmemet. Köszönetet szeretnék mondani Priskin Gyulának a gondos lektorálásért, valamint Drótos Lászlónak és Kokas Károlynak a sorozat két szerkesztőjének.