# A középiskolai oktatás

A Művelődési Minisztérium Sulinet programja 1998 szeptemberére az összes magyar középiskola hálózati kapcsolódását tűzte ki célul. A program az Internetet, mint az esélyegyenlőség megteremtésének egyik lehetséges eszközét látja, amennyiben a hálózaton megjelenő információk az ország minden pontján többé-kevésbé egyforma eséllyel érhetők el. Gondoltak persze az információk Internetre kerülésére, az úgynevezett tartalomszolgáltatásra is. Hogy a középiskolákat megcélzó tartalom pontosan mi lesz, ezt majd csak a pályázatok lefutása után, a Sulinet rendes üzemelése során fogjuk megtudni. A Minisztérium bizonyos mértékig mindenesetre maga is tartalomszolgáltatóvá lépett elő, hiszen a programmal kapcsolatos iratokat, pályázatokat, az aktuális tudnivalókat nyilvánossá tette a http://www.mkm.hu/KOZOKT/PROJECT/intprog2.HTM címen.

Ezen kívül elérhető néhány igen fontos, általában a középiskolákra vonatkozó irat, így a történelem érettségi vizsga általános követelményei (http://www.mkm.hu/kozokt/DOKUMENT/erettsegi/erett2.htm), "A pedagógus szakma megújítása" című, a továbbképzésről szóló miniszteri dokumentum (http://www.mkm.hu/doc/1997/august/12-1-1.htm) és ehhez kapcsolódva a pedagógus-továbbképzési programok adatbázisa (http://www.iif.hu/db/peto/), ahol a "történelem" kulcsszóra keresve 54 továbbképzési lehetőséget kapunk.

Megjegyzendő, hogy a Sulinet program előzményét az NIIF "Középiskolák bekapcsolása az Internetbe" vállalkozása jelentette (http://www.vein.hu/niif/kbi/), aminek keretében elkészítették az összes magyar középiskola (postai) címjegyzékét, ill. igen sok iskolát be is kapcsoltak a világhálózatba.

A magyar Internet egyelőre azonban viszonylag kevés, kifejezetten a középiskoláknak (tanároknak illetve diákoknak) szánt produktummal rukkolt ki. Ha kevés is ugyan, de azért léteznek ilyenek, néhányat soroljunk fel:

A legnépszerűbb, bár egy ideje teszthalott állapotban lévő hely a Repeta tévéműsor WWW kikötője. A történelem-oldalakon érettségi tételvázlatok, gyakorló kérdések találhatóak (http://www.repeta.hu/repeta/html/tori.html). A Pedagógiai Szolgáltató Központ Médiatárából a kölcsönözhető történelmi oktatófilmek listája kérhető le (http://www.fph.hu/bphome/ker/pszk11/mttori.htm). Komenczi Bertalan gyöngyösi tanár "Orbis sensualium pictus. Multimédia az iskolában" című, az Iskolakultúra 1997/1. számában megjelent tanulmányát tette közkinccsé (http:// www.berze.c3.hu/~gimi/orbis/orbis.htm). Ugyanitt, a Berze Nagy János Gimnáziumban egy kétnapos konferenciát rendeztek "Iskolai könyvtár hálózaton" címmel (http://www.berze.c3.hu/~gimi/konyv.htm).

Persze az igazi, vérbeli középiskolás tartalmat maguk a középiskolák - legtöbb esetben tanárok és diákok közösen - készítik. Jelenleg (1997 vége) több mint száz iskola-lap található a Weben. Aktuális, állandóan frissített címjegyzéküket a http://www.kfki.hu/edu/iskola.koz.html oldalon találhatjuk. Egy középiskolai lapról kihagyhatatlannak tűnik az iskola- vagy a névadó-történet (ugyanez a helyzet a települési lapok esetében is, tehát ha valakit egy gyors tájékozódás végett egy adott település érdekel, általában a helynévre rákeresve találhat rövid összefoglalókat is). Az iskolatörténet egyik legszínvonalasabb példája a budapesti Piarista Gimnáziumé (http://www.piar.hu/gimn/iskola/isktort.html), a névadó-életrajz készítés kötelező gyakorlatát pedig legjobban a békéscsabai Széchenyi Közgazdasági és Külkereskedelmi Szakközépiskola összeállítása, a Széchenyiről készített életszerű forrásválogatás (http://www.szikszi.hu/kozge/szielet/szi1.html) oldotta meg.

Külön kell szólni a történelem, mint tantárgy webes lehetőségeiről (bár nyilvánvaló, hogy az előbb idézett kisebb történeti munkák készítése/készíttetése is történhet pedagógiai háttérszándékkal). A legnépszerűbb téma természetesen az érettségi vizsgára való felkészülés. Az ország szinte minden pontján készítettek kidolgozott vizsgatételeket (pl. az előbb említett Repetában is), egy zalaegerszegi lapon pedig egymás mellett foglal helyet a Zrínyi-s (gimnázium) és a Hevesy-s (szakközép) diákok tételjegyzéke (http://www.spiderweb.hu/~hp/history/). Kiemelendő a szegedi JATE Gyakorló Gimnázium tanulóinak (Farkas Zoltán tanár úr irányításával folyó) linkekkel gazdagon ellátott vállalkozása: a Történelmi fogalomgyűjtemény ( http://www.gyakg.u-szeged.hu/tantargy/tor/fogalom/2kiraly.htm). A veszprémi Lovassy László Gimnáziumban magáról a történelem oktatásáról olvashatunk ( http://jutas.lovassy.vein.hu/kozosseg/tori/index.htm).

Az 1997-es tanévtől újdonság, hogy a NAT szellemében készült tantervek közül már sok letölthető az Internetről, köztük pár történelmi is (http://www.oki.hu).

A komplex történeti anyag webes feldolgozására igen jó példa a szegedi Egyetemi Könyvtár második világháborús anyaga, amelyik több száz oldalon, kb. félezer képpel dolgozza fel a témát: http://www.bibl.u-szeged.hu/bibl/mil/ww2/ww2.html

És még két, kifejezetten a történelemtanároknak szóló cím: a Történelemtanárok Egyletének elektronikus postafiókja a ttegy@mail.c3.hu, kezelője Miklósi László, aki a közeljövőben létre akarja hozni a történelemtanárok levelezőlistáját, illetve az Egylet lapjait. Az "össztanári" levelezőlista, a Tanfórum elérhetősége pedig: gopher://gopher.kfki.hu/11/kultura/taninfo (vagy Kulcsár Katalint keresve a kulcsar@sunserv.kfki.hu e-mail címen).

A továbbtanulási döntésekben segíthetnek bizonyos egyetemi-főiskolai lapok, így az egyes tanszékek lapjai, ahonnan megtudható, hogy milyen az oktatási rendszerük, milyen témakörökre esnek nagyobb hangsúlyok, kik tanítanak stb.. Az egri EKTF Tanulmányi Kalauzának idevonatkozó része a http://www.ektf.hu/foiskola/kepzes/tankal/tortene.htm, a szombathelyi BDTF Történelem Tanszékének lapja a http://www.bdtf.hu/vas/bdtf/tsz20.html címen érhető el. A debreceni KLTE történelem szak tanegységlistájának címe: http://www.lib.klte.hu/klte/students/felvetel/muvtort.htm A debreceni felvételi követelményekről a http://www.lib.klte.hu/klte/students/felvetel/tortenel.htm (történelem) és a http://www.lib.klte.hu/klte/students/felvetel/muvtort.htm (művelődéstörténet) címen tájékozódhatunk.

Könyvtárak - Tartalom