Előző fejezet | Tartalom | Következő fejezet

## Az első lap

elkészítéséhez tudnunk kell

### Mivel készítsük?

Nem kell ágyúval verébre lőni, eleinte bármilyen egyszerű karakteres szövegszerkesztő megteszi. UNIX alatt a pico, vagy a joe (a vi az elborult elmék varázseditora, igazi buherátor nem is nyúl máshoz, de kezdőknek nem ajánlom); DOS alatt a Norton Editor, vagy az EDIT is megfelel, illetve Windows alatt a Notepad. Feltételezem, hogy mindenkinek van kedvence, amit ismer és használ, a függelékben kettőt röviden ismertetek.

Tehát elkezdjük a bejárat, azaz az index.html szerkesztését!

### Egy HTML lap szerkezete

a HTML "nyelv" szabályai szerint így néz ki:

    <html>

    <head>
    Fej
    </head>

    <body>
    Törzs
    </body>

    </html>

### Mi kerül a fejbe?

A fejben a lapra jellemző, rövid, pár szavas leírást kell megadnunk. Ez a szöveg a böngészőprogram ablakának tetején fog megjelenni, illetve a hálózaton üzemelő keresőautomaták is ezt fogják a lap hálózati címe mellé írni. Meg kell tehát gondolni, mi is kerül ide! Ráadásul ékezetet sem ajánlott használni, mert nem mindegyik böngésző- és keresőprogram képes azt helyesen értelmezni. :-(

### Mi kerül a törzsbe?

Maga a lap, amit írunk. Az összes szöveg, a képek helye, miegyéb.

Ezek után Jakab számára

### Az első kész lap

valahogy így néz ki:

    <html>

    <head>
    <title>Jakab honlapja</title>
    </head>

    <body>
    <pre>

    Hello!

    Jakab vagyok, most tanulom a honlapkészítés rejtelmeit.
    Hamarosan ez az oldal tele lesz minden széppel és jóval.

    A levélcímem:
    jakab@www.honlapiskola.hu

    </pre>
    </body>

    </html>

Nos, ezzel valóban kész az első lapunk! A szöveg szabadon választott. Lehet játszani. De hamar felmerül a kérdés,

### Mi kerüljön az első lapra?

Amikor az ember honlapot készít, nyilván igyekszik bemutatni magát. Ezt számtalan módon meg lehet tenni, ez a korlátlan önmegvalósítás ideális terepe. Szokásos megoldás egy fényképet kirakni magunkról és pár alapvető adatot, de lehet humoros kisregényt írni magunkról fénykép nélkül, vagy szigorú szakmai önéletrajzot három nyelven, vagy játékos ákombákomokkal teleaggatni az egész lapot. Mindent lehet. Egy dolgot érdemes szem előtt tartani: a lap információs erejét. Érdektelen, nehezen áttekinthető, nehezen letöltődő (azaz nagyon hosszú) lapokról hamar tovalebben az Interneten bolyongó!

Előző fejezet | Tartalom | Következő fejezet