Előző fejezet | Tartalom | Következő fejezet

## Mi kell a honlaphoz?

Először is egy

### Gép

Ha nekifogunk a honlap készítésének, először is keresnünk kell egy gépet, amin majd dolgozni fogunk. A lap építéséhez megfelel egy "mezei" PC is, kipróbálásához már egy Linuxos vagy Windowsos Netscape, vagy hasonló böngészőprogram szükséges. Amennyiben a lapunkat őrző géppel csak rövid ideig tudunk dolgozni, pl. azért, mert telefonon át tartjuk rendszeresen a kapcsolatot, akkor érdemesebb az otthoni gépen megírni és kipróbálni a lapo(ka)t, majd a kész változatot felküldeni. Ahhoz ugyanis, hogy mások is megtekinthessék a lapunkat

### Internet kapcsolat

szükséges. Ezt minden guru host néven emlegeti, ez annyit tesz, mint házigazda, s valóban, nála lakik majd a lapunk. Ennek a gépnek az Interneten ismert címe, sőt szinte mindig neve is van. Képzeletbeli hostunk hallgasson a

    www.honlapiskola.hu

névre! Ez a gép tehát rajta van a Neten, méghozzá a nap mind a huszonnégy órájában. Kerüljük el a korlátozott nyitvatartással üzemelő hostokat, mert a Net az egész bolygót magában foglalja és mindig ébren van. Szerény lapunkat pedig Tokiótól Washingtonig bárhonnan meglátogathatják, mert nincsenek távolságok ebben a furcsa világban.

Ahhoz, hogy dolgozni tudjunk, be kell jutnunk a hostra. Számos host biztosít anonim, nyilvános hozzáférést, bizonyos szolgáltatások használatára. Ezzel akár az Internet bármely szegletébe is elvitorlázhatunk, saját lap alapításához azonban nem elég. Kell egy

### Account

is, amit postafióknak, hozzáférésnek is próbálnak fordítani, de nem egészen találó. Lényegében arról van szó, hogy a host személyesen ismerjen minket és biztosítson számunkra egy zugot, ahová virtuális ingóságainkkal beköltözhetünk.

Az account megszerzésének rejtelmei és számos fondorlata romantikus kalandregény témája lehetne, mi most úgy teszünk, mint a matematikusok: "Vegyünk egy accountot!" ;-) Az accounttal együtt jár egy user-név és egy password is. (A password mindig legyen nehezen kitalálható és legalább havonta változtassuk! Az ördög és a hackerek sosem alszanak!)

Tegyük fel, nekünk a Jakab név jutott. Jelentkezzünk be! Valami hasonlót látunk majd:

    Welcome at www.honlapiskola.hu
    login: jakab
    password: ********

Ha ezek után a gép morc módon ki nem dobott minket, akkor valóban van élő accountunk. Ide akár levelet is kaphatunk, jegyezzük is meg a címünket:

    jakab@www.honlapiskola.hu

Kérjünk meg egy ismerőst, aki nem erre a gépre kapott accountot, hogy küldjön a címünkre levelet! Ha megkapjuk, a host Internet elérése rendben van. Ezenkívül futnia kell egy

### httpd

programnak is. Ezt a host korlátlan ura és parancsolója, a root (rendszergazda) helyezi üzembe (azaz mi ezzel ne próbálkozzunk) és ha nem értünk igazán a host operációs rendszeréhez, akkor a legegyszerűbb ellenőrzési mód a host kezdőlapjának hívása. Az általunk használt böngészőbe írjuk be új címként:

    http://www.honlapiskola.hu

Ha erre megjelenik valami szépséges oldal, nyert ügyünk van (majdnem). Ha nem, akkor érdeklődjünk a hoston más userektől, végső esetben a roottól, valaki csak fogja tudni, miért nem működik... Lehet, hogy a httpd program nem fut, de az is lehet, hogy nincs kezdőlap (az elég szomorú) vagy más címen van (nem "www" a host neve vagy nem a szokásos "index.html" a kezdőlap címe).

Ideje csinálni valamit, ha már bejelentkeztünk! Kezdjük az első kapavágással. Hozzuk létre azt a helyet, ahova a lap kerül! Ez

### A public_html könyvtár

vagy directory, vagy folder, kinek hogy tetszik. Egy parancs az egész:

    mkdir public_html

Ellenőrizni kell az

### Elérési jogok

néven ismert szörnyűséget. Arról van szó, hogy a sokak által használt és a hálózatba kapcsolt gépeken ésszerűen korlátozva van, ki mit írhat és olvashat, nehogy vicces kedvű t-boyok mások féltve őrzött állományaiba kotorjanak bele.

Mit is szeretnénk a lapunkkal? Azt, hogy mindenki olvassa, aki csak erre jár. Azt viszont nem szeretnénk, ha át is írnák, nem azért vesződünk vele. Tehát írni csak mi írhatjuk. Adjuk ki ezt a UNIX parancsot:

    ls -al

Válaszként valami ilyet kell kapnunk:

    total 17
    drwxr-xr-x   4 jakab    users        1024 Aug 11 00:02 ./
    drwxr-xr-x   8 jakab    users        1024 Jul 24 15:26 ../
    drwx------   4 jakab    users          47 Aug 11 00:04 mail/
    drwxr-xr-x   4 jakab    users           3 Aug 11 00:05 public_html/
    [...]

A lényeg az, hogy a három darab r és x ott legyen elszórva. Ha ez nincs így, akkor újabb parancsot kell adnunk:

    chmod 755 public_html

Az index.html -- és minden "normális" állomány -- más értéket kap (nem tartalmaz x-eket):

    chmod 644 index.html

Ha nem vagyunk biztosak a dolgunkban, akkor is kiadhatjuk, baj nem származik belőle. Ha viszont nincs helyesen beállítva, akkor bár ott van a lap vagy a kép, mégis láthatatlan marad. A beágyazott kép helyett egy kérdőjel, vagy valami egyéb jelzés jelenik meg.

Megjegyzem, azért bátorkodom itt mindig a UNIX operációs rendszert emlegetni, mert a hostok döntő többsége ezzel, vagy ennek valamely elfajzott rokonával üzemel, alapszinten tehát érteniük kell a "szóból"... ;-) (Már megint ez a jel! Mi ez? Smiley. Lesz még...)

Kész a "telek", kezdhetjük építeni a házat. Először is lépjünk be a "telekre":

    cd public_html

Ha bent vagyunk, akkor a ház bejárata

### Az index.html

állomány. Egyelőre legyen benne csak annyi, hogy Under construction!, azaz magyarul Fejlesztés alatt!

Lássuk!

    echo "Under construction!" > index.html

Nocsak, már kész is az első lapunk. Nana! Inkább a nulladik. Ellenőrizzük a hozzáférési jogot (ls -al) és ha megvan a megfelelő számú r és x, akkor

### A lap címe

az Interneten:

    http://www.honlapiskola.hu/~jakab

Akár meg is nézhetjük.

Előző fejezet | Tartalom | Következő fejezet