# Keresőrendszerek

Ahogy az Internet növekedett és a tájékozódás egyre jobban ellehetetlenült, úgy jelentek meg a különböző információ-visszakereső rendszerek. Leegyszerűsítve ezeket két nagyobb csoportra bonthatjuk: azokra, amelyek valamilyen automatizált eljárással (keresőrobotok, indexelés stb.), mechanikusan tárjak fel a világhálózat információforrásait, és azokra, amelyek - ha sokszor félig automatizáltan is - emberi közreműködéssel alakítják ki visszakereső indexeiket. Az előbbiek előnye, hogy sokszor szinte teljeskörűen feltárják a Hálózatot (ez ma kb. 100 millió HTML-ben készült oldalt jelent csak a WWW felől nézve!), s hátrányuk is ez, ti. egészen speciális kereséseket kivéve iszonyatosan sok találatot adnak, igen nagy redundanciával. A kézi ill. saját bevalláson alapuló eligazító rendszerek ennek csak töredékét kezelik, viszont elég biztonsággal fellelhetőek a legfontosabb site-ok, amelyektől azután el tudunk indulni.

## Szakrend szerinti indexek

A nem teljesen automatizált és ezért nagyobb relevanciával dolgozó tájékozódási pontok közül a Yahoo a legjobb, s talán a legnagyobb is. Történelmi anyagát az Arts, majd a Humanities alá sorolva találjuk meg:

http://www.yahoo.com/Arts/Humanities/History/

Vegyes rendszer az Einet Galaxy, mely automatizáltan is indexeli a hálózatot, de a releváns anyagok java témák szerint is ki van gyűjtve. A történelem a következő helyen van:

http://galaxy.einet.net/galaxy/Social Sciences/History.html

## Automatikus indexek

Az automatikus óriás-indexeket sok helyütt bekötötték, de a nézegető szoftverünk megfelelő gombjára klikkelve is elérhetjük némelyiket. Manapság az amerikai Digital cég AltaVista rendszere a sztár, amely több mint 30 millió dokumentumot indexel minden szóra (ez esetben ez csaknem 10 milliárd szavas indexet jelent). Kereshetünk itt egyszerűen bármilyen szóra, kifejezésre, sőt logikai operátorokat (and, or, not, near) is használhatunk:

http://altavista.digital.com/

A régebbi múltra visszatekintő Infoseek (http://www.infoseek.com) mostanában ígéri, hogy az AltaVistánál is többet tud majd, de a Galaxy is erős. Több szerveren is fut a Lycos (http://www.lycos.com). Érdemes összehasonlítani a különböző keresőrendszerek eredményeit!

Magyarországon az említett Heuréka (http://heureka.net.hu) hasonló, bár fontos megjegyezni, hogy még nem indexeli a teljes magyarországi HTML-anyagot.

Hálózati kalauzok - Tartalom - Hírcsoportok és levelezőlisták