# Hírcsoportok és levelezőlisták

A kutató és a szakember számára a gyors elektronikus üzenetküldés előnyei nyilvánvalóak. Azonban üzenetet nem csupán egyes személyeknek küldhetünk, hanem a levelek (ill. az azokban lévő parancsok) fogadására felkészített számítógépeknek is. A számítógépeken keresztül azok, akik "feliratkoztak" egy adott témakörrel foglalkozó levél-elosztó listára, automatikusan megkapják az üzeneteket. A világban sok ezerre tehető az olyan gépek száma, amelyeken különböző típusú, az üzenetek automatikus kezelésére alkalmas program fut. Ezek az automata, vagy fél-automata rendszerek két csoportra oszlanak: Usenet-ek illetve Listserv-ek.

## Usenet csoportok

Az USA-ban létrejött egy fantasztikus méretű hírrendszer, amely ugyan levelezés útján is elérhető, de valójában egy, a rendszerbe kapcsolt gépekre rendszeresen letöltött hír- és levéltömegről van szó. A letöltött levelekből akkor és azokat olvassuk, amelyeket akarjuk, illetve egyiket sem, ha úgy kívánjuk. A körülbelül tízezernyi csoportban tucatnál is több van, amelyik érdeklődésünkre számot tarthat, habár az igazság kedvéért megemlítendő, hogy a Usenet-en levő anyag nem mindig a legmagasabb szakmai színvonalú. A Usenet csoportok leginkább a világ minden tájáról vagy egyes országokról szóló hírek olvasására használhatóak. Olyan gép, amelyre az összes csoport teljes anyagát letöltik, szinte alig van, egy-egy helyen a helyi érdeklődés szerint válogatnak. Hazánkban az NIIF nagygépére töltik le talán a legnagyobb csomagot. A híreket régebben csak külön, ún. newsreader programokkal lehetett olvasni, ma már egy átlagos WWW böngésző is képes erre. Persze a beállítások közt meg kell adnunk annak a legközelebbi szervernek a címét, amelyiken megvan az általunk olvasni kívánt newsgroup. A Usenet hírcsoportokról jó áttekintést adnak az említett kalauzok, de a következő példák alapján is megismerkedhetünk velük:

humanities.classics (görög és római kultúrára vonatkozó témák)

soc.hist (vegyes témák történelemről)

alt.hist.what-if (témák amerikai történelemről)

## Levelezőcsoportok

A listserv (list server) program eredetileg a BITNET hálózat levélelosztó programja volt, s kitűnő tulajdonságai miatt terjedt el. Ez a funkció - amely ma is igen népszerű - azt jelenti, hogy egy hálózatba kötött nagyobb gépet alkalmassá tesznek arra, hogy a géphez címzett leveleket az elosztási címlistára (distribution list) automatikusan továbbküldje, így a speciálisan címzett leveleket - szinte egy időben - minden, a listára feliratkozott személy megkapja. A listák szakmai érdeklődés szerint alakulnak meg ill. át. Jelenleg a hálózatban mintegy 3-4 ezer szakmai lista működik. Egy gépen természetesen több lista is lehet. Az egy címlistán található, azonos érdeklődésű kutatók száma igen változó, általában egy-két száz, de jelentősebb listák esetén elérheti az több ezret is, vagyis ennyien kapják meg a beérkezett leveleket.

Ha levelet akarunk küldeni egy listára, akkor azt egyszerűen elküldjük a lista címére, mintha az egy közönséges email cím volna.

Ha azonban mi is olvasni óhajtjuk a lista híreit, leveleit, a gép tudomására kell hoznunk a címünket, ahova a leveleket kérjük. Ez a feliratkozás. Ilyenkor NEM a listára, hanem a kezelő gépnek küldünk egy parancsot levélben.

Nézzünk egy példát!

    címzés:                 listserv@GÉP CÍME vagy majordomo@GÉP CÍME
    egysoros levél:         subscribe LISTA NEVE
    leiratkozás ugyanitt:   unsubscribe LISTA NEVE

A http://www.liszt.com/ szerver adatbázisa számos listserv-et tartalmaz. (A hazaiak egy részét pl. a http://listserv.iif.hu vagy a http://www.mek.iif.hu/MEK/hunlist.htm címen találjuk). A LISZT esetében tárgyszó alapján is kereshetünk a hírcsoportokra. 1998 elején a "history" szóra 256 találatot adott a rendszer. Ezek közül pár példa:

- medfemgrad "Medieval Feminist Newsletter" Középkori Nőtörténeti Hírlevél

A parancsokat a listserv@jhunix.hcf.jhu.edu címre kell elküldeni. A hírlevél előfizetői által elérhető szolgáltatások: A listának írott leveleket a medfemgrad@ jhunix.hcf.jhu.edu címre kell küldeni. A hírlevelet a listserv@jhunix.hcf.jhu.edu címre küldött "unsubscribe medfemgrad" üzenettel lehet lemondani. További tudnivalók az ugyanide küldött "info medfemgrad" üzenettel kérhetők.

- mediber "Medival Iberia Mailing List" A Középkori Ibéria Levelezőlistája

A parancsokat a listproc@listproc.listproc.net címre kell küldeni A MEDIBER a középkori ibériai irodalom, nyelvek, történelem és kultúra vitafórumaként működik. A fórum történészeket, zenetörténészeket, művészettörténészeket, régészeket stb. tömörít.

- german-history

Ez a fóruma a germanisztikával illetve német történelemmel foglalkozó kutatóknak. Feliratkozási információt a mailbase@mailbase.ac.uk címtől lehet kapni. A parancsszó a levélben: "review german-history" és a gép automatikusan küldi az információt.

A hazaiak közt érdemes megemlíteni a fond-l listát, a fond-l@gold.uni-miskolc.hu címen. A tematika a történettudomány és a számítástechnika metszéspontja körül van, vagyis a fő kérdés, hogy hogyan lehet alkalmazni a számítástechnikát a történettudományban (adatbázisok, levéltári jegyzékek stb.). Feliratkozás: a majordomo@gold.uni-miskolc.hu címre küldött "subscribe fond-l" paranccsal. Egészen friss magyarországi történeti tárgyú listák még:

    rov@nimrud.eet.bme.hu       Rovásírással foglalkozók listája
    1848@nimrud.eet.bme.hu      A 48-as Szabadságharccal és a
                                kapcsolódó eseményekkel foglalkozók
                                listája
    kozepkor@nimrud.eet.bme.hu  A középkori (476-tól) magyar
                                történelemmel foglalkozók listája
    oskultura@nimrud.eet.bme.hu A magyarság őskultúrájával és
                                őstörténelmével foglalkozók listája

(Feliratkozás a listákra: a majordomo@nimrud.eet.bme.hu címen, a szokásos "subscribe listanév" paranccsal.)

Ezeken kívül a történészeknek fontos figyelni a H-Net (History-Network) projektre. A H-Net nemzetközi kezdeményezés, amelynek az a célja, hogy a tudósokat összehozza a Hálózaton. Több mint 140 európai, észak-amerikai, afrikai és ázsiai tudós szerkeszti a kiadványokat. Közel 80 listserv-et tartanak fent történészeknek, a publikációkhoz pedig (egyelőre) ingyen lehet hozzáférni. Minden egyes listserv jellemzően 15-100 üzenetet küld hetente. A résztvevők tudósok, egyetemi hallgatók, könyvtárosok és levéltárosok. Mindegyik listserv-nek van egy kiadócsoportja és szerkesztő bizottsága, ami rendszerint együttműködik valamilyen tudományos csoporttal. A kiadók felügyelik az üzeneteket, recenziókat szerveznek és visszautasítják azokat az üzeneteket, amelyek nem tartoznak a témakörhöz. Ennek eredményként ezekben a csoportokban igen színvonalas vitákban lehet részt venni, recenziókat lehet olvasni stb.

A H-NET célja a kutatók informálása kutatási témákról, tanítási ötletekről, új módszerekről és forrásokról, adatbázisokról és historiográfiáról, illetve a történelmi gondolkodásról folytatott eszmecserék elősegítése. Tartalmaz többek között könyv- és múzeum-ismertetéseket, szakdolgozatokat, bibliográfiákat és újabban elektronikus forrásokat is. A H-Net homepage (http://www.h-net.msu.edu/) megadja az összes listserv-et, de példaképp érdemes megemlíteni a következőket:

    H-Albion         angol és ír történelem   listserv@msu.edu
    H-AmStdy         amerikai tanulmányok     listserv@msu.edu
    H-Diplo          diplomácia és            listserv@msu.edu
                     történelem
    H-Law            jogtörténelem            listserv@msu.edu
    H-German         német történelem         listserv@h-net.msu.edu
    H-Women          női történelem           listserv@h-net.msu.edu
    H-Urban          várostörténet            listserv@uicvm.uic.edu
    H-War            hadtörténelem            listserv@ksuvm.ksu.edu
    H-France         francia történelem       listserv@vm.cc.purdue.edu
    HABSBURG         Osztrák-Magyar           listserv@vm.cc.purdue.edu
                     Monarchia

Keresőrendszerek - Tartalom - Folyóiratok