FAQ (Frequently Asked Questions)
a hálózati kommunikációs fórumokon leggyakrabban feltett kérdések és az azokra adott válaszok gyűjteménye az újonnan érkezett érdeklődők számára; a "kollektív bölcsességnek" ezek a dokumentumai elsősorban a Usenet hírcsoportjaira jellemzőek; magyarul: "GYIK" (GYakran Ismételt Kérdések)
newbie news periodic-postings
Fast Ethernet
hagyományos Ethernet vezetékeken újfajta hálózati kártyák segítségével 100 Mbit/s átviteli sebességet biztosító technológia; az FDDI olcsó alternatívája lehet
10BASE2, 10BASE5, 10BASE-T, 100BASE-T Ethernet FDDI
FDDI (Fiber Distributed Data Interface)
üvegszálas hálózatoknál használt adatátviteli technika, mely akár 100 Mbit/s sebességű átvitelt is lehetővé tesz
Fast Ethernet
FIDONET (Federation International Data Exchange)
elsősorban PC-ken működő, telefonos BBS-ek világméretű hálózata; e-mail és levelezőcsoport szolgáltatást is nyújt
BBS FREENET Matrix Netmail QWK
field
az adatbázisokat alkotó rekordokon belül egy meghatározott adatmező
database index prefix record suffix
file
saját névvel rendelkező számítógépes állomány (program, szöveg, kép, stb.); a névhez (különösen PC-s operációs rendszereknél) egy, az állomány típusát jelző kiterjesztés (suffix) is járul, melyet egy pont karakter előz meg (pl. .zip, .doc, .htm); az internetes kliensek csak bizonyos állománytípusok megjelenítésére képesek, egyéb esetben külső "viewer" vagy "plug-in" programokat hívnak meg
ASCII file binary file directory dot file plug-in suffix
fileserver
olyan szerver, amely számítógépes állományokat szolgáltat a hálózaton (pl. anonim FTP archívum formájában)
anonymous FTP archive site FTP software archive
file-transfer
számítógépes állományok átvitele az egyik gépről a másikra, valamilyen kommunikációs vonalon keresztül
downloading FTP uploading
finger
leginkább Unix gépeken használható parancs, mellyel egy adott host felhasználóinak listájában név vagy azonosító alapján megkereshetünk valakit, ill. megnézhetjük, hogy az illető éppen be van-e jelentkezve; biztonsági okokból egyes rendszergazdák le szokták tiltani ezt a szolgáltatást
account username
firewall
aktív hálózati hardver eszközök (pl. routerek) és szoftverek segítségével létrehozott biztonsági rendszer két hálózat (jellemzően egy belső LAN és a nyilvános Internet) között; a tűzfallal védett gépekkel csak a megfelelő jogosultságok gondos ellenőrzése után lehet kommunikálni, bizonyos műveletek pedig esetleg teljesen le vannak tiltva
cracker LAN proxy server
flame
kritika, ellenvélemény, nemtetszés stb. erőteljesebb hangú kifejezése az elektronikus levelekben; ennek különösen heves és hosszan elhúzódó, nyilvános levélváltásokban megjelenő változata a "flame-war"
netiquette
Flash
animációkat tartalmazó, ".swf" kiterjesztésű állományok megjelenítésére képes plug-in program Web-kliensekhez; VideoFlash nevű változata video-lejátszásra is alkalmas
plug-in Shockwave VideoFlash
flow control
modemeknél használt technika, mellyel össze lehet hangolni a beérkező adatcsomagok sebességét a modem saját fogadási és feldolgozási sebességével; megoldható hardveres módon, elektromos ütemező jelekkel (RTS/CTS) vagy szoftveres úton, speciális vezérlő ASCII kódokkal (XON/XOFF)
modem XON/XOFF
folder
valamilyen szempontból összetartozó adatok vagy állományok (pl. elektronikus levelek) tárolására szolgáló "iratgyűjtő" funkció egyes számítógépes alkalmazásoknál vagy operációs rendszereknél; egy folder fizikailag általában egy directory vagy egy file
directory file
follow-up
egy korábbi levélre küldött válasz, reagálás; elsősorban a Usenet hírcsoportokban használatos fogalom
news reply
forward
egy beérkezett elektronikus levél továbbítása egy harmadik személynek; a legtöbb levelező kliensben külön funkció van erre a célra
bcc cc e-mail reply
FQDN (Fully Qualified Domain Name)
egy Internetre kapcsolt gép "teljes" neve, vagyis a gép saját neve kiegészítve a hierarchiában fölötte levő domainek neveivel (pl. helka.iif.hu)
domain IP address TLD
frame
a HTML nyelvbe utólag bevezetett kiegészítés, mellyel egy Web-oldalt több (önállóan formázható, mozgatható és hivatkozható) keretre vagy mezőre lehet osztani; a Web-kliensek nem mindegyike és nem egyformán támogatja a frame-ek használatát
browser HTML HTML editor Web-page
frame relay
csomagkapcsolt hálózatok kommunikációs szabványa, mely gyors (max. 1.5 Mbit/s) adatátvitelt biztosít, a változó hosszúságú adatcsomagok ún. "keretekbe" foglalva utaznak a hálózaton; jellemzően helyi hálózatok Internetre való kapcsolásához használják
packet switching
Free Agent
népszerű public domain kliens a Usenet hírcsoportjainak használatához
news news-reader
freemail
ingyenes e-mail postafiók szolgáltatás az Interneten; az egyre több helyen térítésmentesen kérhető és használható e-mail címért (és a hozzá tartozó tárterületért) a felhasználó rendszerint a szolgáltató Web-lapján levő vagy a postafiókjába érkező reklámok megtekintésével, illetve személyes adatainak megadásával "fizet"; a legtöbb freemail rendszer Web-en keresztül (is) használható, így levelező kliens sem kell hozzá (Web-based mail)
account e-mail
Free-Net
az USA-ból a kilencvenes évek elején indult mozgalom azzal a céllal, hogy egy-egy lakóközösségnek ingyenes Internet hozzáférést és helyi érdeklődésre számot tartó információforrásokat nyújtsanak (pl. közkönyvtárakon keresztül)
EFF
FREENET
egy kötetlen, szabályoktól mentes levelező hálózat a hazai BBS-eken
BBS FIDONET Matrix Netmail
freeware
a szabadon terjeszthető közprogramok (public domain szoftverek) azon része, melyeknek szerzői a szoftverért magáért nem kérnek pénzbeli támogatást (pl. Linux)
public domain shareware
front-end
"felhasználóbarát" előtét-program, mely egy általában bonyolultabb (pl. csak parancsmódban használható) másik szoftver kezelését egyszerűsíti le; az Interneten gyakori kliens/szerver elven működő szolgáltatások kliens része is ilyen "front-end" megoldás
client client/server architecture user interface
FTP (File Transfer Protocol)
a TCP/IP hálózati protokoll-csomag azon része, mely az állományok gépek közötti (hibamentes) átmásolását szabályozza, illetve Unix rendszerekben az ezt végző program neve (ftp); az Interneten az FTP leginkább public domain szoftverek letöltésére, illetve a felhasználó és hálózati szolgáltatója közötti állományküldésre (pl. saját homepage karbantartása esetén) használatos
anonymous FTP archive site fileserver FTPmail software archive
FTPmail
elsőként a DEC cég által bevezetett automatikus szolgáltatás, mely lehetővé teszi FTP archívumokból állományok letöltését elektronikus levélben (elsősorban az Internetet közvetlenül elérni nem tudók számára); a bináris file-okat postázás előtt valamilyen konvertáló programmal ASCII formátumra alakítja és a nagyobb állományokat kisebb részekre darabolja, melyek így már átküldhetők a levelezőrendszereken
anonymous FTP fileserver gateway software archive
full-duplex
kétirányú egyidejű adatátvitel modemek között, melyet vagy a sávszélesség (a frekvenciatartomány) kettéosztásával vagy az echo funkció adatküldésre való felhasználásával oldanak meg (ilyenkor szükséges a "local echo" bekapcsolása a kommunikációs programban)
bandwidth broadband echo half-duplex MNP modem
full screen
valamely szoftver vagy terminál teljes képernyős üzemmódja, ahol az információk nem soronként, hanem képernyőnként jelennek meg
dumb terminal teletype terminal terminal emulation TTY
full-text
teljes szövegű adatbázistípus, amelyben a cikkek, könyvek stb. bibliográfiai adatai mellett/helyett azok teljes szövege is megtalálható
bibliographic database KWIC
FYI ("For Your Information")
az Interneten közzétett közhasznú információs anyagok egy csoportjának összefoglaló neve, elsősorban a hálózat kezdő felhasználóinak szóló tájékoztatók; továbbá az elektronikus kommunikációban gyakran használt rövidítés ("szíves tájékoztatásul")
CMC guide